Okresná prokuratúra Zvolen 
Trhová 1, 960 19 Zvolen 1 	

Sp. zn. : 2 Pv 191/12/6611	Zvolen, 26.6.2012
EEČ : 2-51-84-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v období od mesiaca december do súčasnosti sa úmyselne vyhýbal plneniu svojej zákonnej povinnosti vyživovať a to aj napriek tomu, že bol rozsudkom Okresného súdu XXXXX č.k. P 11/98-85 zo dňa 04.06.2002, právoplatného a vykonateľného dňa 17.06.2002 zaviazaný prispievať na výživu svojho syna maloletého XXXXX, nar. XXXXX,  sumou 33,19 € (1.000,- Sk) mesačne počnúc dňom 01.06.2002, vždy do 15-teho dňa v mesiaci vopred k rukám oprávnenej matky XXXXX, nar. XXXXX, trvale bytom XXXXX, XXXXX, pričom túto svoju povinnosť si v období od mesiaca december 2011 do 18.03.2012 neplnil, čím mu vznikol dlh na výživnom za uvedené obdobie vo výške 99,57 €

lebo zanikla trestnost cinu
Odôvodnenie:
Na Obvodnom oddelení PZ, Odbore poriadkovej polície vo Zvolene bolo pod ČVS:ORP-240/ZV-ZV-2012 vedené trestné stíhanie proti obvinenému XXXXX za prečin zanedbania povinnej výživy podľa § 207 odseku 2 Trestného zákona, ktorého sa mal dopustiť spôsobom uvedeným vo výrokovej časti tohto uznesenia. 

Vo veci bolo vykonané skrátené vyšetrovanie, počas ktorého okrem výsluchu obvineného XXXXX boli vykonané aj ďalšie dôkazy, a to výsluch poškodenej XXXXX, bol zadovážený rozsudok Okresného súdu vo Zvolene č.k. P 11/98-85 zo dňa 04.06.2002, správa Sociálnej poisťovne, správa ÚPSVaR XXXXX, výpis zo živnostenského registra, výpisy z banky, správa o povesti, odpis z registra trestov a ostatný listinný materiál.  

Z nadobudnutého dôkazného materiálu vyplynulo, že uvedeného prečinu sa dopustil XXXXX, ktorý si neplnil svoju vyživovaciu povinnosť voči svojmu maloletému synovi XXXXX napriek tomu, že mu táto vyplývala z rozhodnutia Okresného súdu vo Zvolene č.k. P 11/98-85 zo dňa 04.06.2002, čím mu vznikol dlh tak, ako je vyššie uvedené. Obvinený XXXXX, nar. XXXXX, ku dňu 07.05.2012 uhradil dlžné výživné spolu v celkovej výške 350,- € na účet XXXXX, o čom  predložil doklad, ktorý je súčasťou spisového materiálu.

V procesnom postavení obvineného dňa 09. mája 2012 v zápisnici o výsluchu obvineného XXXXX vypovedal, že si je vedomý spáchania uvedeného prečinu. Výživné na svojho maloletého syna si riadne neplnil v období od  decembra 2011, čo bolo spôsobené z dôvodu exekúcií vedených proti nemu, na základe ktorých mu zamestnávateľ sťahoval mesačne finančné prostriedky za jeho dlžoby vo výške cca 700,- €. V súčasnosti pracuje ako vodič z povolania. Na záver uviedol, že dňa 07.05.2012 uhradil poškodenej XXXXX dlh na výživnom tým, že jej na účet zaslal finančné prostriedky vo výške 350,- €. O úhrade sumy predložil doklad. Záverom uviedol, že jeho konanie ho mrzí, v súčasnosti si zriadil trvalý príkaz v banke na zasielanie mesačného výživného na svojho syna na jeho vlastný účet, na čom sa dohodol s poškodenou XXXXX. 
 
V procesnom postavení svedka - poškodeného bola dňa 30. mája 2012  ku skutku vypočutá XXXXX, ktorá uviedla, že obvinený si neplnil vyživovaciu povinnosť  od decembra 2011. Jej syn v období neplnenia výživného núdzou netrpel. V súčasnosti navštevuje Strednú odbornú školu hotelovú - služieb a obchodu vo Zvolene. Obvinený XXXXX do decembra 2011 zasielal synovi výživné priamo na jeho účet vedený vo VÚB banke. O syna sa nijako nezaujímal ani ho nenavštevoval. Naposledy ho videl pred 2,5 rokmi. Na záver uviedla, že obvinený XXXXX jej dňa 07.05.2012 uhradil na jej účet sumu vo výške 350,- €.

Súčasťou spisového materiálu je rozsudok OS XXXXX sp. zn. P 11/98-85 zo dňa 04.06.2002, ktorým bol obvinený zaviazaný platiť výživné vo výške 33,19 € (1.000.- Sk) počnúc dňom 01.06.2002. Do vyšetrovacieho spisu bol zadovážený rodný list maloletého ako aj potvrdenie o návšteve školy, ktoré preukazujú, že otcom mal. Patrika je obvinený XXXXX, pričom v súčasnosti tento navštevuje Strednú odbornú školy hotelovú vo Zvolene. Lustráciou v priestupkovej agende bolo zistené, že obvinený má v evidencii priestupkov jeden záznam. Z odpisu registra trestov je zrejmé, že obvinený XXXXX nebol doposiaľ súdom trestaný. 

Vykonaným dokazovaním v priebehu prípravného konania bolo preukázané, že obvinený XXXXX svojím konaním mohol naplniť zákonné znaky skutkovej podstaty prečinu zanedbania povinnej výživy podľa § 207 odseku 2 Trestného zákona. 
V zmysle ustanovenia § 215 odseku 1 písmena h/ Trestného poriadku prokurátor zastaví trestné stíhanie, ak zanikla trestnosť činu.

 Trestnosť tohto trestného činu zaniká podľa § 86 odseku a/  a odseku b/ Trestného zákona vtedy, ak trestný čin nemal trvalo nepriaznivé následky a páchateľ svoju povinnosť, vo vzťahu k oprávneným osobám, a to k matke dieťaťa dodatočne splnil skôr, než sa súd odobral na záverečnú poradu.

Pretože obvinený XXXXX svoju zákonnú povinnosť vyživovať iného určenú mu súdnym rozhodnutím dodatočne splnil v celom rozsahu a trestný čin nemal nepriaznivý vplyv na vývoj a vývin maloletého dieťaťa, súčasne nebol dôvod na zastavenie trestného stíhania z iného dôvodu, rozhodla som tak, ako je vyššie uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Danica Škarbová
prokurátorka